P6_TA(2005)0297

Forbindelserne mellem EU, Kina og Taiwan samt sikkerheden i Det Fjerne Østen

Europa-Parlamentets beslutning om forbindelserne mellem EU, Kina og Taiwan samt sikkerheden i Det Fjerne Østen

Europa-Parlamentet,

- der henviser til sin beslutning af 14. april 2005 om årsrapport fra Rådet til Europa-Parlamentet om de vigtigste aspekter og de principielle valg inden for FUSP, herunder deres finansielle virkninger for De Europæiske Fællesskabers almindelige budget — 2003 [1],

- der henviser til sin beslutning af 28. april 2005 om årsberetningen om menneskerettighederne i verden 2004 og EU's menneskerettighedspolitik [2],

- der henviser til Kommissionens meddelelse om Europa og Asien: strategiske rammer for styrkede partnerskaber (KOM(2001)0469),

- der henviser til sin beslutning af 13. april 2000 om Taiwan [3],

- der henviser til forretningsordenens artikel 103, stk. 4,

A. der henviser til, at forholdet mellem Kina og Taiwan fortsat forværres, fordi Kina for nylig har fremsat trusler over for Taiwan, og fordi der i øjeblikket opstilles hundredvis af missiler i Kinas sydlige provinser over for Taiwan,

B. der henviser til, at der kan konstateres voksende spændinger mellem Japan og Kina, efter at der i Kina har været optøjer, som var rettet mod japanske interesser, og opfordringer til at boykotte japanske varer,

C. der henviser til, at Taiwan i de senere år har udtrykt sin vilje til at bidrage finansielt og teknisk til de internationale sundhedstiltag, som WHO støtter,

D. der henviser til, at det femte møde mellem Asien og Europa, ASEM 5-topmødet i Hanoi den 7.- 9. oktober 2004 og det syvende ASEM-udenrigsministermøde i Kyoto den 6. og 7. maj 2005 vækker forhåbninger om, at ASEM-processen vil blive styrket yderligere på alle niveauer, bl.a. inden for det parlamentariske partnerskab mellem Asien og Europa (ASEP), ikke mindst for at fremme fred og stabilitet i Det Fjerne Østen,

E. der konstaterer, at fred og sikkerhed i regionen bliver stadig mere afgørende for EU på baggrund af de spirende økonomiske og handelsmæssige forbindelser mellem Europa og Det Fjerne Østen,

1. beklager de eksisterende spændinger mellem forskellige lande i Det Fjerne Østen og erklærer sig villig til at støtte alle bestræbelser på at fremme fred og stabilitet i Det Fjerne Østen;

2. understreger, at grundlæggende principper som flerpartidemokrati, retsstatsprincippet og respekt for de universelle menneskerettigheder er en forudsætning for varig fred og stabilitet i Det Fjerne Østen;

3. opfordrer Kina og Taiwan til at skabe gensidig tillid og respekt og at stræbe efter enighed og ignorere forskelle, at etablere det nødvendige politiske grundlag for en fredelig og vedvarende udvikling i de to landes forbindelser og genoptage dialogen om disse forbindelser, øge den økonomiske udveksling og det økonomiske samarbejde, navnlig ved at fremme de "tre direkte forbindelser""over Taiwan-strædet (post, transport og handel);"

4. bemærker, at der kun kan indgås aftaler mellem Kina og Taiwan på gensidigt acceptable vilkår; mener, at de fremtidige forbindelser mellem de to lande vil afhænge af parternes villighed til at udvise fleksibilitet; støtter Taiwans resultater med hensyn til oprettelse af et fuldt udviklet demokratisk system, social pluralisme, respekt for menneskerettigheder og retsstatsprincippet og mener, at Taiwans 23 millioner indbyggeres vilje og billigelse skal respekteres og inddrages med henblik på en forhåbentlig fredelig løsning mellem parterne;

5. anfører, at anti-løsrivelsesloven er i modstrid med folkeretten og et redskab, som ikke uden problemer kan føre til en "fredelig national genforening", som var det erklærede mål med loven, og at den derfor undergraver den skrøbelige sikkerhedsbalance i Det Fjerne Østen;

6. opfordrer kraftigt Rådet og Kommissionen til at opretholde våbenembargoen, indtil der gøres større fremskridt på menneskerettighedsområdet i Kina og forbindelserne mellem de to lande, samt indtil EU gør adfærdskodeksen for våbeneksport retligt bindende;

7. opfordrer Kina til gradvist at gennemføre universelle menneskerettigheder og navnlig snarest ratificere den internationale konvention om borgerlige og politiske rettigheder;

8. glæder sig over, at genoptagelsen af den første samling af den fjerde forhandlingsrunde inden for rammerne af sino-tibetanske dialog, som fandt sted i Bern (Schweiz) fra den 30. juni til den 1. juli 2005, og kræver, at den fortsættes;

9. kræver en bedre repræsentation af Taiwan i internationale organisationer og gentager sin opfordring til Kommissionen og medlemsstaterne om at støtte Taiwans ansøgning om observatørstatus i Verdenssundhedsorganisationen;

10. er dybt foruroliget over, at Nordkorea den 10. februar 2005 erklærede, at landet er i besiddelse af atomvåben, og på ubestemt tid indstiller sin deltagelse i sekspartsdrøftelserne om landets atomprogram;

11. opfordrer indtrængende Nordkorea til atter at tilslutte sig ikke-spredningsaftalen om atomvåben, at annullere beslutningen om at trække sig ud af sekspartsdrøftelserne samt at tillade genoptagelse af forhandlinger med henblik på at finde frem til en fredelig løsning på krisen på Den Koreanske Halvø;

12. opfordrer Rådet og Kommissionen til at yde finansiel bistand til forsyninger af svær brændselsolie for at imødekomme Nordkoreas primære energibehov til gengæld for en overvåget standsning af Yongbyonværket; glæder sig over EU's deltagelse i Den Koreanske Halvøs Energiudviklingsorganisation (KEDO); beklager, at det blev forhindret, at Charles Kartman på ny blev udpeget til leder af KEDO; anmoder Kommissionen og Rådet om at træffe de nødvendige foranstaltninger med hensyn til EU's fulde deltagelse i kommende sekspartsdrøftelser;

13. opfordrer regeringerne i Japan og Kina og på Den Koreanske Halvø til at standse alle fjendtlige handlinger over for hinanden, fremme dialogen mellem landene på officielt og uofficielt plan med henblik på at nå frem til en fælles forståelse af historien og til en endelig forsoning mellem deres regeringer og befolkninger som et vigtigt grundlag for fred og stabilitet i Det Fjerne Østen;

14. noterer sig Japans forståelige ønske om at revidere landets forfatning, som udarbejdedes i kølvandet på Anden Verdenskrig, og betragter det som symbolsk vigtigt at bibeholde forpligtelsen til at afstå fra aggressive militære handlinger;

15. opfordrer indtrængende alle lande i Det Fjerne Østen til at arbejde hen imod bilaterale aftaler for at gøre en ende på de uafklarede uoverensstemmelser i regionen, især vedrørende

a) tilbagelevering til Japan af de "nordlige territorier", som den daværende Sovjetunion besatte i slutningen af Anden Verdenskrig, og som nu er besat af Rusland,

b) uoverensstemmelserne mellem Sydkorea og Japan om, hvem Dokdo/Takeshima-øerne tilhører,

c) uoverensstemmelserne mellem Japan og Taiwan om, hvem Senkaku/Daioyu-øerne tilhører;

16. opfordrer alle lande i Det Fjerne Østen til at finde frem til en indbyrdes forsoning her tres år efter afslutningen af Anden Verdenskrig og til at etablere et system for gensidig forståelse og gensidigt samarbejde for at sikre varig fred og stabilitet i Det Fjerne Østen; erklærer sig villig til at støtte alle bestræbelser i denne retning;

17. pålægger sin formand at sende denne beslutning til Rådet, Kommissionen, medlemsstaternes regeringer og parlamenter, De Forenede Nationers generalsekretær samt regeringer og parlamenter i de heri nævnte lande.

[1] "Vedtagne tekster", P6_TA(2005)0132.

[2] "Vedtagne tekster", P6_TA(2005)0150.

[3] EFT C 40 af 7.2.2001, s. 428.

--------------------------------------------------